
«Dere vet hva de sier om gamle hus. De har alltid mørke hemmeligheter. Det er bare synd at vi fikk det jævligste av dem alle.»

My Wall


Dette har skjedd

Isak Molina og My Wall har fått et undercover-oppdrag på Nattkullen, et skjærgårdssamfunn utenfor Norrtälje. Han fordi han har ligget med sjefen og et vitne. Hun fordi hun tviler på sine evner som politi etter å ha gått for langt og utpekt feil person som gjerningsmann i en henlagt drapssak. De vet ikke hvem partneren er før de kommer dit, og da de finner ut av det, blir ingen av dem særlig fornøyd. Isak og My var nemlig sammen fire år tidligere, og det endte ikke godt.

På Nattkullen har politiets personbeskyttelsesenhet plassert personer som av ulike grunner trenger beskyttelse. Det er vitner, informanter og lignende, og alle bor i samme gate under falsk identitet.

Oppdraget til My og Isak er å sørge for at ingenting skjer med dem.

Etter å ha mislyktes med å beskytte objektene Lio og Katarina, noe de bare kom seg ut av ved å drepe flere gjengmedlemmer, som mystiske Bob og Bob deretter fjernet alle spor etter, fikk de straks nye problemer på nakken da et av de andre objektene ble truet: Jana Ivanova, en russisk spion som har hoppet av. Hun hadde sin egen agenda, å finne moren, men ble selv funnet av flere russiske agenter. Hun drepte dem og tok moren Alina med seg til Nattkullen 6.

Advokat Jenny Byhling har sine egne problemer etter at gjenglederen Haadi ble drept i fengsel. Hun begynner å mistenke at alt ikke er som det skal være i nabolaget på Nattkullen, og hun har tenkt å finne ut hva som foregår.

Postbudet Robin er i flytsonen. Hun har fått tak i Svartebørs-Ozempic og har kunnet utvide snokingen sin rundt Nattkullen med informasjon om både mord og russiske spioner.

I nærheten av Nattkullen har en lastebil full av smuglere stanset. Da Jian og Salomon, som begge bor i Nattkullen, åpnet dørene til lasterommet, løp en gutt for livet.

«Hvor i helvete er de?»

Salomon Gerber har ventet i en time på lastebilen med barna.

«Jeg vet ikke.» Jian Amiri ringer sjåføren igjen, men får fortsatt ikke noe svar.

Salomon stirrer på klokken om og om igjen, som om den ville gå fortere av den grunn. «Kanskje snuten har stoppet dem.»

«Det håper jeg ikke. Da er vi fucked.»

Salomon ser på klokken igjen. Taliah kommer snart til å våkne, og da er det bare et tidsspørsmål før hun prøver å ringe den avslåtte mobilen hans og deretter gjør noe enda verre. Ringer Bops og sier at han er savnet.

Hvis Taliah og Bops visste hva han gjør akkurat nå … han våger ikke engang å tenke tanken.

«Hvor mange år får man for menneskehandel?» spør Jian og tenner en røyk.

«To til ti.» Salomon grøsser. Hvis han blir buret inne, er han død. For ikke å snakke om søsteren. Hvordan skal hun klare seg?

«Vi burde slutte med denne dritten.»

«Det ordner seg. Han har sikkert bare punktert eller noe.»

«Ja, et punktert dekk, og så stopper politiet og spør hva han har i lasterommet. De finner ungene, og han tyster på oss …»

«Hold kjeft! Du har mer noia enn en katt på speed.»

Salomon rister på hodet. Begynner å angre på at han slo seg sammen med Jian etter den gårdsfesten. Er ikke sikker på om han kan stole på iraneren.

«Jeg hører den nå», hvisker Jian, stumper sigaretten under sålen og går noen skritt fremover.

Salomon plukker opp sneipen og putter den i lommen. Må være hjernen hele tiden.

Ser på klokken igjen. Taliah kommer til å flippe ut.

En rødbrun lastebil kjører inn i Nattkullen havn. Hviner da den stanser ti meter fra dem. Fire SUV-er står klare, og sjåførene går ut.

Hvis politiet dukker opp nå, kommer Salomon til å løpe for livet.

Lastebilsjåføren kommer ut av førerhuset.

«Hvor i helvete har du vært?» spør Salomon, og drittsekken trekker på skuldrene.

«Jeg tok en lur.»

«Du tok deg en lur? Har du gått fra vettet?»

«Å, ta det rolig.»

Salomon har lyst til å skyte ham, men det ville kanskje vært dumt. Den gamle Salomon ville ha gjort det, men nå er han en del av vitnebeskyttelsesprogrammet og må være ekstra forsiktig.

Sjåføren låser opp bakdørene, og idet han åpner dem, kommer den lukten Salomon kjenner så godt. En varm, slimete lukt av urin, svette og frykt. Av å klamre seg fast til et siste råttent lite håp.

Plutselig hopper en fyr ut og løper for livet.

«Fuck! Ta ham!»

Isak Molina har sittet med kikkerten og sett ut på gaten og husene han kan se fra vinduet i arbeidsrommet sitt i andre etasje, mens han har slurpet i seg dagens første kopper med kaffe. Som vanlig har han våknet grytidlig. En del av det å bli eldre, tydeligvis. Gubbevåkning, som My kaller det, selv om hun ikke får sove særlig lenge hun heller på grunn av marerittene.

Det blåser denne vårmorgenen, og vinden drar i det gamle tømmeret, noe som får huset til å knirke og stønne.

Det er ikke til å komme bort fra at det er vakkert her på Nattkullen. Villaene ligger som sovende kjemper på grønne, velstelte plener. Vårblomstene har begynt å titte frem i blomsterbedene og blomsterkassene, trærne har fått en flammende grønn våraura i kronene, og i det hele tatt føles det som å bli hensatt til en amerikansk idyll, i en romantisk feelgood-film. Men hvis man ser litt nærmere etter, bak de imponerende fasadene, er Nattkullen noe helt annet.

Det er akkurat det Isak må gjøre.

Se nærmere etter …

Grave dypere …

Han senker kikkerten, drikker av dagens tredje kopp kaffe og ser seg rundt i arbeidsrommet. Det klør i hele kroppen da han oppdager at bøkene i hyllen på den bortre veggen ikke er sortert alfabetisk. Det gleder han seg til å få ordnet. Etter gårsdagens dramatiske hendelser skal det bli godt å gjøre noe sånt i dag. Rydde. Fikse. Finne seg til rette.

Organisere, tenker han og grøsser av velbehag, før han løfter kikkerten igjen. Ser bort mot nummer seks – Stormwatch.

Det meste av morgenen har han sett akkurat dit. Mot huset til den russiske spionen. Jana, som i går fikk selskap av en eldre kvinne. Men han har også nettopp sett at en av objektene, Jakob Röhr, har gått bort til Alice Fock i nummer to, og … de har tydeligvis en affære, hvis Isak tolker det riktig. Han sukker og justerer kikkerten.

Kanskje det burde hete Nattknullen i stedet for Nattkullen.

Han ser dem i det ene vinduet. Det blir raskt klart at han har tolket alt riktig. Mannen og kvinnen er ville og ivrige. River klærne av hverandre som om det ikke fantes noen morgendag, og kanskje er det slik det er for dem.

Stakkars jævler. Isak vet ikke om han kunne ha klart å leve slik de er tvunget til å gjøre.

De fleste på Nattkullen er en del av vitnebeskyttelsesprogrammet og aner ikke hva fremtiden vil bringe. Men de vet at folk er ute etter dem. De har blitt revet ut av hverdagen fordi de gjorde det rette. Fordi de tok det rette valget.

De som bor her, har gjort hva de kan for å sørge for at skurkene blir tatt, og som takk har de havnet i noe som ligner et fengsel.

Isak misunner dem ikke, og forstår på sett og vis at de forsøker å leve her og nå.

Akkurat som de to i kikkerten.

Jakob løfter Alice opp på kjøkkenbenken, og hvem som helst kan se dem hvis de går på gangstien utenfor. Det er nesten som om de vil bli tatt. Som om livene deres ikke er spennende nok, eller som om de ikke bryr seg om konsekvensene.

Selvmotsigende, men forståelig.

Jakob går ned på kne, og ansiktet forsvinner mellom Alice Focks bein.

«Hvordan går det?» spør My fra døråpningen, og Isak skvetter til. Skammer seg uten at han egentlig vet hvorfor. Som om hun har tatt ham i å se på porno eller noe.

«Fuck», sier han skingrende. «Vi må faen meg sette en bjelle på deg. Du er jo som en ninjakatt.»

My tar kikkerten fra ham og holder den mot øynene sine. «Seriøst?»

«Altså, jeg …»

Han får tilbake kikkerten, og øynene hennes er like skuffet som femteklasselærerens da han ble tatt i å legge alt fra materialskapet i klasserommet ut på gulvet. Han prøvde å forklare at han hadde tenkt ut et system som var bedre, og at han hadde tenkt å sette alt tilbake, men kom aldri så langt før hun sendte ham til rektor. Hun trodde Isak hadde kastet ut alt sammen for å plage henne. Han skjærer en grimase.

«Jeg gjør bare jobben min. Det er da for faen ikke min feil at …» Han stopper. Sukker dypt. Bestemmer seg for å skifte tema i stedet. «Vi må snakke med Jana. Hun ser ut til å være våken allerede.»

«Det kan vi gjøre senere. Kanskje du vil ha en stund for deg selv? Med arbeidet ditt?» spør My ertende.

«Nei, for helvete. Vi kan dra nå.» Isak vil gjerne forklare seg, men hva er egentlig poenget? My har tydeligvis allerede bestemt seg for at han er pervers.

«Sikker?»

«Kutt ut.» Han legger kikkerten på skrivebordet og drar på seg jakken. Koksgrå. Hvit skjorte under. My reker rundt i slitte jeans og slitte skinnjakker, men Isak foretrekker å være ryddig og ordentlig. Dessuten vet han at kvinner liker den litt mer elegante stilen sammen med de mørke, sydlandske trekkene hans.

Så … litt pervo, tross alt, tenker han med et indre smil.

«Du kan slutte nå», sier My som en femåring som hermer.

Isak følger etter henne ned trappen til gangen. «Dette kommer til å bli en god dag.»

Da de åpner ytterdøren, river vinden i den, og My farer ut på verandaen som en tom plastpose.

Isak ler høyt, tar tak i døren og dytter den igjen.

«Idiot», mumler hun, og Isak låser døren mens han skjærer en grimase bak ryggen hennes.

Robin Blom parkerer sin altfor brede bak, slik hun vurderer det selv, i sofaen med et anstrengt lite uff.

Men snart er det slutt.

Den russiske kvinnen hun trodde var en luksuseskorte, viste seg å være den som bor i nummer seks, som Robin nå har lagt til på snoketavlen sin over Nattkullen. Men ikke bare det, hun viste seg også å være en veldig hyggelig dame. Robin skriver Spion. Det er ikke til å komme ifra. Alt hun hørte da kvinnen snakket i telefonen, tyder på det. Det er uutholdelig spennende.

Hun trekker en rød linje fra kvinnen til bildet av Bertil Falk. Det er en løs forbindelse, men man vet aldri. Robin ombestemmer seg. Lager en egen del med kvinnen som kan være spion, og stryker linjen til mordet på Bertil Falk. Det er for usannsynlig.

Fordommer kan virkelig rote det til.

Robin hadde diktet opp trangsynte historier om kvinnen, at hun var en eskorte, kaldhjertet, ubehagelig og så videre. Og så viste hun seg å være en varmhjertet kvinne som til og med ga tilbake Ozempic-pakken til Robin.

Man skal ikke la fantasien ta overhånd, tenker hun. Ikke engang når det gjelder spioner.

Snart ser jeg vel mordere i hvert eneste hus på Nattkullen.

Hun ler av det absurde i den tanken og tar en slurk av teen. Vanligvis ville Robin sitte ved frokostbordet med boller, kaker, te og deretter kaffe med masse sukker og fløte, og kanskje også litt godteri for å få en skikkelig pick me up, før det er på tide å starte dagens postrunde. Men nå, etter at hun har satt Ozempic-sprøyten, er hun jo ikke sulten. Eller jo, det er hun. Men hun blir mett etter bare et par biter, så plutselig har hun masse tid som pleide å gå med til frokosten, og som hun ikke helt vet hva hun skal gjøre med.

Hun ser på den digitale Casio-klokken hun har på håndleddet. Skulle ønske jeg hadde en sånn smartklokke, men de er så dyre. Hun må stole på skrittelleren på mobilen en stund til.

Klokken er halv åtte. Klokken åtte skal hun kjøre til postkontoret, skifte til den blå postbilen og starte dagens runder.

Hun nipper til teen og nyter at det rumler i magen.

Jeg kommer til å gå ned de tjue kiloene på null komma niks.

I dag orket hun tre biter av brødskiven før det stoppet opp.

Det er jo ingenting.

Hun legger føttene på sofabordet og kaster et blikk på bunken med stjålne pakker i det ene hjørnet av stuen. Snart, bestemmer hun, skal hun åpne noen. På bursdagen sin.

Da blir det som om jeg har en masse hemmelige venner som har sendt ting for å overraske meg.

Hun kikker ved siden av seg i sofaen. Brevet hun stjal.

Det som gir henne litt vondt i magen. For hun pleier ikke å stjele brev. Bare pakker. Selskapene sender ting på nytt hvis en pakke kommer bort, men brev er hellige.

Iallfall nesten …

Det føles som om en krabbe har flyttet inn i magen, og hun stønner.

Pytt pytt, sier hun for å muntre seg opp. En av de vanligste bivirkningene av Ozempic er mageknip. Det er ikke noe annet.

Hun plukker opp den røde konvolutten. Den som var så uimotståelig. Adressert til Iris Gyllenkrook. Rødt og dyrt papir. Og så er det parfymert. Robin gliser.

Iris, den gamle kjerringa.

Robin har klart å finne ut at hun er alene etter at mannen hennes stakk av med elskerinnen sin for en helvetes mange år siden. Siden da har ikke Robin sett noen andre gå inn i huset. Eller ut. Ikke engang barna og barnebarna.

Men dette forteller en helt annen historie.

Hun skjelver mens hun holder det i den ene hånden. Ser jeg ikke litt slankere ut allerede? Kan det gå så fort?

Hun stryker fingeren langs konvolutten.

Hun skal bare lese det én gang til. Robin kommer ikke til å bli en posttyv. Absolutt ikke. Etterpå skal hun lukke konvolutten og legge den i postkassen til Iris.

Da har jeg ikke tatt noe brev. Da har jeg bare lånt det en stund.

Da hun har bestemt seg, åpner hun konvolutten for andre gang, og passer på å gjøre det over dampen fra tekoppen slik at den kan lukkes igjen.

Hun kjenner suget i magen idet hun tar ut brevpapiret, som også er rødt. Mer parfyme.

Hun bretter det ut. Rynker på øyenbrynene. Brevet har selvsagt ikke forandret seg. Men kanskje hun håpet at hun drømte, eller fantaserte, eller … noe. Men det vekker akkurat de samme tankene denne gangen som sist.

Hva i alle dager? Hvem? Og hvorfor?

På papiret er det bokstaver klippet ut fra en eller flere aviser.

Robin skjelver og må legge hendene over armene, men det hjelper ikke.

Som et brev fra en seriemorder.

Robin setter seg mer oppreist i sofaen og leser ordene om og om igjen:

Jeg vet hva du har gjort.

